এদিন আদালতে এই তিনজনকে আলাদা গাড়িতে নিয়ে আসে পুলিশ। তিনজনকেই বর্তমানে আলাদা জেরা করা হচ্ছে। একে অপরের সঙ্গে যাতে কোনওরকমভাবে কথা বলতে না-পারে সেই জন্যই এই বিশেষ ব্যবস্থা। যদিও পরবর্তীতে তিনজনকে মুখোমুখি বসিয়ে জেরার করতে পারে পুলিশ।
সোমবার সকালে কলকাতার বন্দর এলাকা থেকে জনিকে গ্রেফতার করল পুলিশ। সাম্বিয়ার পরে এই নিয়ে তার আরও দুই বন্ধুকে গ্রেফতার করল কলকাতা পুলিশের গুন্ডাদমন শাখা।
শনিবারই কলকাতা থেকে গ্রেফতার করা হয় রেড রোড কাণ্ডের অন্যতম অভিযুক্ত সাম্বিয়া সোহরাবকে। তাঁকে জেরা করেই সন্ধান পাওয়া যায় শানুর। সাম্বিয়ার বন্ধু শানুকে রবিবার গভীর রাতে নয়াদিল্লি থেকে গ্রেফতার করে কলকাতা পুলিশের গুন্ডাদমন শাখা। শানু ও সাম্বিয়া গ্রেফতার হতেই খানিকটা চাপে পড়ে যায় আরেক বন্ধু জনি। সোমবার জনিকে গ্রেফতার করে পুলিশ।
রেড রোডে কুচকাওয়াজের মহড়া চলাকালীন বায়ু সেনা অফিসার অভিমন্যু গৌড়কে গাড়ি চাপা দিয়ে পালানোর ঘটনায় নাম জড়ায় শানুর। মূল অভিযুক্ত সাম্বিয়া সোহরাবের বন্ধু শানুই গাড়ি চালাচ্ছিল বলে অভিযোগ করে সাম্বিয়ার পরিবার।